cyanic-selkie/wikianc huggingface dataset:
Pekingmennesket
Pekingmennesket (kinesisk: 北京猿人; pinyin: Běijīng Yuánrén) er populærnavnet på de fossiler av Homo erectus som ble funnet i Zhoukoudian nær Beijing i Kina. Levninger ble først oppdaget 1923–27, og fikk da navnet Sinanthropus pekinensis. Senere innså man at disse funnene tilhørte samme art som Javamennesket, og dels var tilstrekkelig menneskelike til å høre hjemme i slekten Homo, og Pekingmennesket ble da innordnet i arten Homo erectus. Det finnes imidlertid forskere som har holdt på Homo erectus pekinensis som en egen underart av Homo erectus.
Alder
Funnene ble først datert til å være mellom 250 000 og 400 000 år gamle, dvs fra pleistocentiden. Senere er dette blitt justert av flere forskere til om lag for 500 000 år siden, skjønt en ny 26Al/10Be datering antyder at de kan være så gamle som fra 680 000-780 000 år siden.
De første fossilene
De første studiene i Zhoukoudian begynte i 1921 med en utforskning av et antall huler i sandstein. Ifølge nedtegnelser gjort av Otto Zdansky, som arbeidet for geologen Johan Gunnar Andersson, ledet en lokal innbygger arkeologene til hva som i dag er kjent som Dragebeinskollen, et sted fullt av fossiliserte ben. Zdansky begynte senere en egen utgrävning og fant ben som lignet menneskelige molarer. I 1926 tok han dem til Beijing til Peking Union Medical College, der den kanadiske anatomen Davidson Black analyserte dem. Han publiserte senere sine funn i tidsskriftet Nature.
Rockefeller Foundation gikk med på å finansiere arbeidet ved Zhoukoudian. I 1929 tok de kinesiske arkeologene Yang Zhongjian og Pei Wenzhong over og senere fortsatte Jia Lanpo utgravningene. Under de følgende syv år avdekte de fossiler fra mer enn 40 arter. Blant disse var seks nær fullstendige hjerneskåler. Pierre Teilhard de Chardin, Henri Breuil og Franz Wiedenreich var også involverte.
Det første eksemplaret av Homo erectus var blitt funnet på øya Java i 1891 av Eugene Dubois, og Javamennesket ble til å begynne med kalt Pithecanthropus erectus men ble senere overført  til slekten Homo.
Utgravningene sluttet i juli 1937 da Japan okkuperte Beijing. Fossilene fra Pekingmennesket ble plassert i en safe på Cenozoic Laboratory. I november 1941 pakket sekretæren Hu Chengzi ned fossilene og for å sende dem til USA for å holde dem der til krigens slutt. De forsvant sporløst på veien til havnebyen Qinhuangdao. Sannsynligvis var de med en gruppe amerikanske marinesoldater som japanerne fanget da krigen mellom Japan og USA startet.
Flere forsøk på å lokalisere fossilene har slått feil. I 1972 utlovet den amerikanske finansmannen Christopher Janus 5 000 USA-dollar for de bortkomne skallene; en kvinne kontaktet ham men krevde 500 000 USA-dollar. Hun forsvant sporløst. Janus ble senere anklaget for underslag. I juli 2005 grunnla den kinesiske regjering en komité for å finne benene.
Det finnes en rekke teorier om hva som kan ha hendt, også en som sier at benene sank med det japanske skipet Awa Maru i 1945.
Pekingmenneskets funnsted i Zhoukoudian ble i 1987 satt på UNESCOs verdensarvsliste. Nye utgravninger ble igangsatt i området i juni 2009.
Paleontologiske konklusjoner
På grunn av at alle førkrigfunnene i Zhoukoudian gikk tapt under ferden til USA, har senere forskere måttet dtøttet seg til eksisterende skrifter og modeller fra de opprinnelige oppdagerne.
Inntilliggende funn av dyrerester og bevis på bruk av ild, verktøy og andre redskaper ble benyttet for å støtte at Homo erectus var den første verktøysarbeideren. Analysene av Pekingmenneskets levninger førte til konklusjonen at Zhoukoudian og Javafossilene var eksempler på samme brede steg i menneskets evolusjon. Detta er også Kinas kommunistiske partis offisielle holdning.
Denne tolkning imidlertid utfordret i 1984 av Lewis Binford, som hevdet at Pekingmennesket var åtseleter, ikke jeger. I 1998 dro et team fra Weizmanns forskningsinstitutt, med Steve Wierner i spissen, konklusjonen at det ikke var noen egentlige beviser på at Pekingmenneskent hadde benyttet ild. Dette var ikke populært i Kina der den ildbeherskende Pekingmannens bruk av ild sees på som startpunkt for det kinesiske kjøkken.
Renhold
Renhold beskriver alt som har med fjerning av støv, skitt og uønskede væsker på alle områder der mennesker er avhengige av et rent og oversiktlig miljø, inklusive gaterenhold og klesvask. Da man hadde husmorskoler, var renhold og hygiene et viktig fag. Mye av dette er blitt forenklet i dagens husholdninger med innføring av støvsuger, vaskemaskin, tørketrommel og nye vaske- og støvtørringsmidler.
Renhold har de siste årene utviklet seg til et eget fag med kurs på videregående skole eller teorikurs og fagprøve på arbeidsplassen. Godt renhold er en fornuftig investering, for et rent arbeidsmiljø øker trivselen og minsker sykefraværet. Resultatet er bedre produktivitet.
Arbeidstilsynet
Arbeidstilsynet har engasjert seg i problematikken rundt renhold og definert renhold som forebyggende helsearbeid som har en direkte betydning for helsen. Nye undersøkelser har skapt en høyere bevissthet om sammenhengen mellom kvaliteten på renhold og slimhinneirritasjon, astma og allergi. Hensikten med renhold er å fjerne smuss og forurensninger fra innemiljøet. Dette er ikke bare av estetiske grunner, men også for å unngå kontakt med, og innånding av, irriterende bakterier, sporer og støv. Hvilke kjemikalier, metoder og utstyr som brukes, i tillegg til hyppighet og grundighet, vil være avgjørende for effektiviteten av renhold.
Renholdere er særlig utsatt for belastningsskader. Derfor har Arbeidstilsynet utarbeidet en brosjyre som tar opp problematikken rundt renhold og lovverket. Se under eksterne lenker.
Godkjenning av renholdsvirksomhet i Norge
Fra 1. september 2012 må alle virksomheter som tilbyr renholdstjenester i Norge godkjennes av Arbeidstilsynet. Det er forbud mot og forbundet med straffansvar å kjøpe renholdstjenester fra virksomheter som ikke er godkjent.
Manari
Manari er en kommune i delstaten Pernambuco i nordøstregionen av Brasil.
Kryssavl
Kryssavl kjennetegnes gjennom at avkommet får en større heterozygotigrad i forhold til renavl. To og treveis kryssavl kan i forhold til renavl gi betydelig produksjonsstigning, men slik avl kan også bli problematisk, fordi avkommet oftere blir uensartet. Kryssavl kan for eksempel gi en rekke negative kombinasjonseffekter. Kryssavl er nødvendig for å skape en ny rase.
Kaukasisk ovtcharka
Kaukasisk ovtcharka (FCI #328, Kavkazskaïa Ovtcharka) er en stor vokterhund av molossertype som stammer fra Kaukasusfjellene der den har vært benyttet til å vokte husdyr og eiendeler gjennom århundrer. Russland regnes som hunderasens hjemland.
Opprinnelse og alder
Ovtcharka betyr gjeterhund, men kaukasisk ovtcharka er ikke en gjeterhund i vestlig forstand, men en urtypisk vokterhund som stammer fra fjellskråningene opp mot de snøkledde Kaukasusfjellene, et område mellom Svartehavet i vest og Kaspihavet i øst. Dette innbefatter områder i flere land, blant annet i Russland, Armenia, Aserbajdsjan og Georgia.
Når typen oppsto vet man ikke, men den regnes som svært gammel i sin opprinnelige form. Mange mener den er en etterkommer av tibetansk mastiff, en hund som kom til Russland med den asiatiske invasjonen. Det eksisterer imidlertid to typer av denne hunden; en sørlig (steppetypen) og en nordlig (fjelltypen). Den sørlige typen blir nesten utelukkende avlet for sine egenskaper som gårdshund. Den er naturlig dominant og vil vokte eiendom og eiendeler uoppfordret. Det hevdes å være en typisk enmannshund, som ikke lar seg styre av andre enn sin herre og mester. Den nordlige typen er derimot mer av en tradisjonell vokterhund, som vokter og driver buskap, som oftest sammen med flere hunder. Den har et mildere gemytt sammenlignet med den sørlige typen, som gjerne regnes som skarp. Det er den nordlige typen som har blitt akseptert som en egen hunderase av FCI, selv om rasestandarden gjelder begge typene.
I Vesten ble den første gang vist på en utstilling i Tyskland på 1930-tallet. Man kjenner også til at rasen ble mye brukt som vakthund av østtyske grensevakter langs muren mellom tidligere Øst-Tyskland og Vest-Tyskland, og det var først etter murens fall at rasen for alvor gjorde sitt inntog i Vest-Europa.
Utseende, anatomi og fysikk
Kaukasisk ovtcharka er en stor og tung og meget kraftfull molosser av fjelltypen, med rikelig pels. Tispene skal minst måle 62 cm i skulderhøyde og hannene minst 65 cm. Typiske hanner måler imidlertid gjerne omkring 72–78 cm i skulderhøyde. Rasen veier gjerne omkring 45–70 kg, avhengig av kjønn, men det finnes eksempler på hunder som har veid mer enn 100 kg.
Bruksområde
Kaukasisk ovtcharka har ypperlige bruksegenskaper som vokterhund, vakthund, kløvhund og trekkhund med mer.
Lynne og væremåte
Kaukasisk ovtcharka er en primitiv hund som bare passer for spesielt interesserte med solid erfaring. Den er stor og trenger godt med mosjon og en god del pelsstell. Den regnes som svært mistroisk overfor fremmede og kan være aggressiv om situasjonen mistolkes.
Guløyet smådøgnflue
Guløyet smådøgnflue (Baetis fuscatus) er en døgnflue som tilhører familiegruppen smådøgnfluer strømdøgnfluer eller bekkedøgnfluer. Gruppens mange norske navn har oppstått på grunn av ulike norske dialekter og fra litteraturen.
Nymfer/larver
Nymfene er mellom 5-7 millimeter lang. Den har tre haletråder, som er kortere enn kroppen, og den miderste er litt kortere en de to på siden. De har et tydelig mørkt bånd. Den midterste haletråden har små korte hår ut til hver side. De to ytre haletrådene har bare hår på innsiden. Beinas kloledd har ikke små fine hår på hver klospiss. Bakkroppen har små lyse flekker, det femte, niende og tiende bakkroppsleddet er blekere enn de andre. Det er sju par små bladformede gjeller bokover på siden av bakkroppen.
Den er svær lik hvitflekket smådøgnflue (Baetis scambus), men kan skilles fra denne på labialpalpens ytre (tredje) ledd. Det er ikke kortere, men omtrent like langt som det miderste (andre) leddet.
Levevis
Guløyet smådøgnflue finnes i små bekker og større elver med rennende vann. Den lever mesteparten av sitt liv som larver eller nymfer. Eggene slippes av hunnen ned på vannoverflaten. De synker straks til bunnen. Nymfene lever nedgravd i bunnmaterialet, i mudder og sand på bunnen. De spiser små partikler av organisk materiale, som alger, planterester eller råtnende planter. Men også av andre mindre dyr. I Norge har den vanligvis et nymfestadium på 1 år.
Guløyet smådøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn.
Caroline County (Maryland)
Caroline County er et fylke i den amerikanske delstaten Maryland. Det ligger øst i staten og det grenser mot Talbot County i vest, Dorchester County i sør og Queen Anne's County i nord. Det har også grense mot delstaten Delaware i øst.
Caroline Countys totale areal er 844 km² hvorav 15 km² er vann. I 2000 hadde fylket 29,772 innbyggere. Administrasjonssenteret ligger i byen Denton.
Fylket ble grunnlagt i 1773 av land som ble avskilt fra fylkene Dorchester og Queen Anne's County. Det har fått sitt navn etter Caroline Eden, datter til den 5. baron av Baltimore, Charles Calvert, og søster til den 6. baron av Baltimore, Frederick Calvert.
Breivika Tekniske Fagskole
Breivika Tekniske Fagskole har blitt slått sammen med flere fagskoler i Troms og Finnmark og byttet navn til Fagskolen i Nord.
Skolens sin aktivitet er nå flyttet til Fagskolen i Nord- studiested Tromsø adr. Rambergan, Sommerfeldsgate 74/76, 9009 Tromsø.
Fagskolen var en fylkeskommunal, teknisk fagskole i Troms lokalisert i Tromsø. Fagskolen var samlokalisert med Breivika videregående skole.
Historie
Breivika tekniske fagskole ble etablert i 1972, med en avdeling for elektronikk og en avdeling for anlegg og husbygging.
Skolen drev betong laboratorie for Tromsødistriktet i mange år.
Høsten 2001 gikk skolen over til nettbasert undervisning med samlinger på skolen. Det var en av de første skolene som begynte med nettbasert undervisning. Første nettbaserte undervisningsplattform var Imentor som var utviklet av Opus Troms som ble byttet ut med it's Learning høsten 2007.
Skolen ble sammenslått med den Maritime fagskolen i Tromsø i 2019 og byttet navn til Fagskolen i Troms avd. Tromsø.
I 2021 ble skolen slått sammen med alle fylkeskommunale fagskoler i Troms og Finnmark og byttet navn til Fagskolen i Nord.
2009
I 2009 hadde skolen ca. 140 elever og tilbyr fag innenfor studieretningene:
Staben består av avdelingsleder, sekretær, tekniker og 14 lærere.
Skolen og utdanningen er godkjent av NOKUT (Nasjonalt organ for kvalitet i utdanningen).
Skolen er medlem i NUTF (Nasjonalt utvalg for teknisk fagskoleutdanning). NUTF er en interesseorganisasjon for tekniske fagskoler.
Bradford (Park Avenue) AFC
Bradford Association Football Club, vanligvis kalt Bradford (Park Avenue), er en engelsk fotballklubb som spiller i Northern Premier League. Klubben ble stiftet i 1907, ble valgt inn i The Football League i 1908 og ble degradert fra The Football League i 1970. «Avenue», som er kallenavnet til Bradford Park Avenue, spiller hjemmekampene sine på Horsfall Stadium i Bradford. Byen Bradford ligger i den engelske regionen Yorkshire og Humber.
Fram til 1972 spilte klubben sine hjemmekamper på Park Avenue. Det sies at klubben blir omtalt som Bradford (Park Avenue) av den enkle grunn at det skal unngås forveksling med naboen Bradford City.
Angelo Acciaioli
Liv og virke
Han ble ordinert til biskop av Rapallo i desember 1375, og i 1383 ble han valgt til erkebiskop av sin hjemby Firenze. Acciaioli støttet den romerske paven i det store skimas tid, og ble belønnet med kardinalpurpur av pave Urban VI på konsistoriet den 17. desember 1384, og fikk San Lorenzo in Damaso som tittelkirke. I 1385 oppgav han sitt embete som erkebiskop av Firenze.
På konklavet i 1389 var han nær til å bli valgt til pave, men for å gjøre slutt på skismaet støttet han valget av Pietro Tomacelli som Bonifatius IX og ble den nye pavens nære rådgiver. Acciaioli unngikk konsekvent tilbud om å støtte den avignonske obediensen, og forsvarte legaliteten av Urban VIs valg til pave og valget av dennes etterkommere.
I 1390 ble han pavelig legat i Napoli og læremesteren til den 13 år gamle napolitanske kongen Vladislav, som han kronet i Gaeta den 29. mai 1390. 29. august 1397 ble Acciaioli forhøyet til kardinalbiskop av Ostia og Velletri, og ble sendt ut som pavelig legat til Ungarn i 1403, hvor han støttet Vladislavs krav til den ungarske tronen. Den 5. august 1403 kronet han Vladislav til konge av Ungarn.
Etter sin tilbakekomst fra legasjonen førte han til forsoningen mellom Bonifatius IX og Orsinislekten, og reformerte det benediktinske abbediet San Paolo fuori le mura i Roma. Han deltok i konklavet i 1404, og den nye paven Innocent VII utnevnte ham til erkepresbyter av Peterskirken samme år, og til visekansler av Den hellige romerske kirke den 29. august 1405. Etter kardinal Francesco Carbones død i juni 1405 overtok han dekanatet i kardinalkollegiet. Acciaioli ledet konklavet i 1406, og døde i Pisa i en alder av 68 år. Han var frem til sin død trofast mot den romerske paven Gregor XII, og ble gravlagt i Karteuserklosteret i Firenze.
Ljubov Vasiljeva
Ljubov Vasiljeva (født 24. mai 1967) er en russisk funksjonshemmet skiskyter og langrennsløper. Hun konkurrerer i klassen for synshemmede.
Hun representerer Russland i de paralympiske vinterlekene 2010 i Vancouver. I tillegg til sølv på jaktstarten i skiskyting og 15 km langrenn fikk hun syvendeplass på 12,5 km skiskyting.
Slang
Slang (uttale: «slang» eller «slæng») er en ikke-standardisert form for bruk av ord innenfor en gruppe mennesker med samme interesser og innenfor rammene av et ordinært språk (som norsk eller engelsk) og som typisk sett har et kortvarig liv. Slang er måter å snakke på hvor bestemte ord blir byttet ut med andre for å gi rasistiske, humoristiske, irrelevante eller annen effekter til ordet.
Slang skjer når nye ord skapes som erstatning for gamle, som «ka han melle?» for hva gjør du, «kjei» for pike, og «sneip», «kårer» eller «sigg» for sigarett, og «wallah» for jeg lover eller «tør», som er slang for kul og disse slanguttrykkene går av og til inn i det ordinære språket når de blir vanlige utenfor den opprinnelige interne gruppen, som «kul» og «kjip»
Slang er ofte tilknyttet en bestemt gruppe, og kan benyttes for å signalisere tilhørighet, for eksempelvis brukte jazzmusikere på 1950-tallet en intern sjargong eller slang. På 1960-tallet brukte de som definerte seg som hippier en bestemt form for slang.
Innenfor lingvistikken er en sosiolekt (fra «sosial dialekt») det språk som blir snakket av en sosial gruppe, en sosial klasse eller en subkultur.
Opprinnelse
Ordet «slang» dukket opp i England rundt 1750 som en betegnelse på de yrkeskriminelles særspråk. Opprinnelsen av ordet stammer mest sannsynlig fra en forkortelse av «slanguage», som igjen skal stamme fra beggar's language (tiggerspråket). I norsk språk dukket ordet slang opp i andre halvdel av 1800-tallet.
Rolla
Rolla (nordsamisk: Rálli) er ei øy i Ibestad kommune i Troms og Finnmark. Den har et areal på 105,71 km². Øya har to fjellområder med høyeste fjelltopp, Drangen, på 1022 moh. Mellom fjellområdene og mot nord finner en utallige vann for fiske og rekreasjon.
Det sentrale stedet på øya er Hamnvik, som også er kommunesenter. Ellers finner vi Nordrollnes og Sørrollnes, siste med fergeforbindelse med Harstad. I øst er Rolla knyttet til Andørja med Ibestadtunnelen.
Det er store kalkforekomster på Rolla.
Krem (kosmetikk)
Krem er en kosmetikkform med myk konsistens som brukes i daglig hudpleie og som sminke. Kremform innebærer en konsistens med høy viskositet, den er smidig og smørbar, ikke så fast som en salve, men samtidig ikke like flytende som en gel eller lotion. Krem er gjerne fremstilt som emulsjon, som er blanding av fett/fettliknende substanser og vann. Kosmetisk krem er i EU regulert av det såkalte Kosmetikkdirektivet, i Norge av Kosmetikkloven (Lov om tilsyn med kosmetikk og hudpleieprodukter av 1. januar 2006).
Forvaltningsmessig hører krem som er kosmetikk inn under Mattilsynet i Norge til forskjell fra kremer med medisinsk effekt som er Statens legemiddelverks ansvarsområde.
Avgrensing mot legemidler
Mange kosmetiske kremer er det som kalles «legemiddelnære». Men kremer som er legemidler har andre bruksområder, innholdsstoffer eller mengder av innholdsstoffer enn kosmetisk krem. Kosmetikk kan lindre, kurere eller forebygge helseplager som ikke kommer av sykdom, mens produkter som har effekt eller påstås å ha effekt mot problemer og plager som skyldes sykdom, er legemidler. Nærheten og forskjellen kan illustreres med reglene for f.eks et innholdsstoff som vitamin A. Det kan brukes både i legemidler og kosmetikk. For kosmetikk er imidlertid maksimalt innhold av vitamin A 0,3% i form av retinol og 0,7% i form av retinypalmitat. Krem med høyere innhold av vitamin A, er legemiddel.
Kremkonsistens
Konsistensen er en viktig del av kremens opplevde kvalitet og kosmetiske verdi. En krem skal ikke føles for fet på huden, samtidig som brukeren gjerne vil kunne kjenne at huden har fått en tilførsel av velgjørende stoffer. I tillegg til konsistensen, bidrar duft, farge og utseende til vurderingen av kosmetiske kremer. Sist, men ikke minst, utgjør emballasjen en viktig del av produktet. Valg av emballasjetype, design og mengde pr. enhet er viktige deler av de parametre som vurderes under utviklingen av en ny krem.
For kjøper og bruker er opplevelsen av kremen ved kjøp avgjørende i første omgang. Det er derfor vanlig at butikkene har produktet tilgjengelig som «tester» for å gi nye kunder anledning til å prøve hvordan kremen føles på huden ved påføring. For gjenkjøp av en krem er det erfaringen over tid som er avgjørende.
Funksjonelle egenskaper
En kosmetisk hudkrem brukes først og fremst for å tilføre fuktighet til det øvre hudlaget og for å få huden til å føles myk og smidig. Tilførsel av fuktighet kan være nødvendig ikke minst fordi en rekke døde, tørre hudceller er tilstede i det øverste hudlaget. Disse absorberer fuktighet lett, og brukeren får raskt en opplevelse av forandring og effekt.
Krem kan også har andre funksjonelle egenskaper som å beskytte huden eller mer funksjonellkosmetiske, som å skjule/dekke slik f.eks. med brunkrem eller dekkrem eller å fremheve.
Den kanskje viktigste funksjonelle hudkremen på markedet i dag er solkremen. Solkremer finnes både med fysisk og kjemisk solfilter. Disse kremene brukes for å beskytte huden mot skadelig stråling under soling. Et velkjent fysisk solfilter er sink som i en krem med fet konsistens vil legge som utenpå huden og blokkere lyspåvirkning i flere timer.
Kosmetiske egenskaper
Når huden påføres en kosmetisk krem, vil huden endre seg både visuelt og taktilt – se mykere ut og føles mykere enn ubehandlet hud. Dette, i tillegg til brukerens egen følelse av velvære og velpleidhet, er også en del av opplevelsen knyttet til kosmetiske kremer.
Selvbruningkrem
Selvbruningskrem er et godt eksempel på en krem med udiskutabel kosmetisk effekt. Kremen brukes ene og alene for at huden skal se (sol)brunere ut enn det den i virkeligheten er. Dette har sammenheng med at solbrun hud i vår kultur i vår tid gir indikasjoner i retning økonomisk velstand, sunnhet og skjønnhet.
Kremhierakiet
De dyreste kremene er gjerne beregnet for bruk i ansiktet. Eksklusive ansiktskremer selges oftest i krukker som inneholder 50 ml og har priser på fra 500 til 1 000 kroner. Spesialkremer kan koste flere ganger mer, men er ikke like bredt distribuert. I dagligvarehandelen finnes ansiktskremer som har prislapper på fra 75 til 150 kroner.
Ansiktskremer markedsføres gjerne også som dag- og nattkremer. Nattkremene har gjerne en noe fetere konsistens og har et høyere innhold av såkalte nærende substanser. Dagkremen er lettere og smidigere, og inneholder ofte også et kjemisk solfilter.
De dyreste kremene er ofte varianter av ansiktskrem kalt øyekrem (som ikke skal brukes i øyene, men på hudpartiene rundt øynene). Øyekremer finnes gjerne i krukker som inneholder omkring 20 ml.
Kremer til bruk på kroppen er ikke så dyre. De emballeres ofte i tuber, mens håndkremer gjerne er de rimeligste, siden huden på hendene er svært utsatt for uttørring bl.a som følge av hyppig vask, og må smøres ofte. Håndkremer er i mange tilfeller fylt i pumpeflasker som kan være en funksjonell emballasje for et produkt som brukes ofte.
Kremtrender
Kremmarkedet påvirkes av økonomiske svingninger, men til enhver tid er det også forskjellige kremkonsepter og kosmetiske begreper som er mer i vinden enn andre. Dette kan ha sammenheng med faktiske forskningsfremskritt, med vellykkede reklamekampanjer fra den ene eller andre produsenten eller med medias fokusering av forskjellige forhold vedrørende kosmetikkindustrien, kosmetikk eller hud og helse.
Forskjellige begreper eller konsepter dukker på denne måten opp, har stor oppmerksomhet i en tid for så å forsvinne til fordel for noe nytt. En tid var kabamid et nøkkelbegrep når det gjaldt ingredienser. For at en krem skulle kunne tilføre fuktighet, måtte den inneholde karbamid. På samme måte har kaviar, A-vitamin og kollagen vært del av den kosmetiske kremterminologien – og er det til dels fortsatt.
Parabener
Mens enkelte substanser er ønskede, er det andre som ikke er like attraktive. Parabener, i første rekke metylparaben (MP) og propylparaben (EP) er eksempel på slike substanser. En dansk undersøkelse fra 1995 viste at 98% av de 215 undersøkte produktene inneholdt metylparaben. Etter forsøk som indikerte at parabener kunne virke inn på kroppens østrogenreseptorer ble omtalt for noen år siden, søker svært mange forbrukere å unngå kremer som inneholder parabener, selv om bruken vurderes som helsemessig forsvarlig av tilsynsmyndighetene. Dette stiller store krav til dem som utvikler produktene siden det gir spesielle utfordringer i forhold til å finne andre, aksepterte konserveringsmidler som passer det aktuelle produktet eller å lage kremen etter en selvkonserverende resept.
Dette førte til at en rekke mindre produsenter startet produksjon av krem og kosmetikk basert på naturlige ingredienser utover på 1990-tallet. Etter hvert fulgte de store selskapene etter og også de lanserte egne linjer med såkalt naturkosmetikk.
Siloksan D5 og muskxylen
Krem og lotion kan også inneholde de helse- og miljøskadelige stoffene D5 (siloksan) og triklosan. Dette er stoffer som norske myndigheter jobber med å få ut av bruk.
Andre innholdsstoff og begrep
Enkelte forbrukere ønsker en krem uten parfymetilsetning, andre søker å unngå kremer som er utviklet med bruk av forsøksdyr. «Allergitestet» var et viktig begrep en periode. The Body Shop og andre produsenter av at krem og kosmetikk valge imidlertid å ikke teste på dyr, og denne idéen vant bred tilslutning. I dag er testing av kosmetikk på av dyr forbudt i EF/EØS-området. Slik testing skjer nå eventuelt ved hjelp av grupper av frivillige forsøkspersoner.
Kremeffekter
Når det gjelder effekter av en kosmetisk krem er den grunnleggende funksjonelle egenskapen å tilføre fuktighet alltid viktig – uansett hvilke substanser som gir denne effekten. Denne grunnleggende egenskapen er videreført med påstander om at kremer kan motvirke rynker, fjerne såkalte alderslinjer og dempe eller utsette aldringstegn takket være forskjellige naturlige eller nyutviklede substanser, virkemåter eller ny teknologi.
Hva som virkelig skjer når en krem påføres, er ikke alltid like godt klarlagt og dokumentert. Et kremkonsept som har basert sin markedsføring på formuleringen «ansiktsløftning uten kniv» er blitt forbudt i Sverige, men tillates i Norge.
Hudleger og andre spesialister avviser en rekke av de kosmetiske kremenes påståtte effekter. Forsøk og tester resulterer ofte i at rimelige kremer viser seg vel så effektive som kostbare luksusprodukter. I praksis er det forbrukerne som velger, og salgkurven for kosmetisk krem, har de siste årene bare gått i én retning.
Virkestoffer og ingredienser
Kremer kun inneholde en rekke ulike virkestoffer og ingredienser, som alle promoteres for ulike effekter. Noen eksempler som ofte benyttes er:
Bivirkninger
Produsenter av kosmetiske produkter er pålagt å oppgi alle ingrediensene i produktet, slik at forbrukeren for eksempel kan unngå produkter som inneholder stoffer vedkommende vet at han/hun er allergisk for.
Mattilsynet og Folkehelseinstituttet opprettet bivirkningsregisteret for innrapportering og registrering av bivirkninger av substanser i kosmetikk, i 2008. Folkehelseinstituttet driver registeret. De mottar meldinger fra helsepersonell, mens Mattilsynet mottar meldinger direkte fra forbrukeren og fra kosmetikkbransjen.
Kremverdi
I 2006 ble det kjøpt kosmetisk krem for 1,635 milliarder kroner i Norge. Dette er 20% av den totale kosmetikkomsetningen og dermed er krem den viktigste produkttypen innen kosmetikk. Den relative andelen har vært økende. Det betyr at stadig flere velger dyrere kremprodukter. Det tolkes også som indikator på økonomiske oppgangstider, siden kosmetikk i høyere prisklasser er svær konjunkturfølsomme produkter. På verdensbasis omsatte kosmetikkindustrien kremer for 24 milliarder dollar i 2002.
Se også
Kremer og salver (flertallsform) betegner to legemiddelformer, dvs. produkter som kan forebygge, lege eller lindre sykdom, symptomer, skade eller smerte – og som altså ikke er kosmetikk.
American Garage
American Garage er det andre studioalbumet til jazzgruppen Pat Metheny Group. Det ble utgitt av plateselskapet ECM i februar 1980. Kvartetten, som kom ut med sitt første album Pat Metheny Group i 1978, var den originale gruppen, men de ga kun ut dette albumet sammen før gruppen fikk nye medlemmer. Albumet fikk førsteplass på Billboard liste over jazzalbum i 1980, og ble nominert til en Grammy for beste jazzvokal-fremførelse. Platen ble spilt inn i North Brookfield i Massachusetts, USA i juni 1979 og kom da ut som LP, men ble senere utgitt på CD.
Fylkesvei 7388
Fylkesvei 7388 går på Straumøya i Lurøy kommune. Veien er 7,2 km lang.
Frem til 2019 hadde veien betegnelsen fylkesvei 401.
Ludovico Fieschi
Ludovico Fieschi (død 3. april 1423) var en av Den katolske kirkes kardinaler. Han var biskop av Vercelli i Italia.
Etter valget av pave Innocens VII oppgav han sin obødiens (lydighet) den 22. oktober 1404 og overførte den til motpaven Benedikt XIII den 11. mai 1405. Etter Benedikts fratreden den 26. juni 1409 under Konsilet i Pisa sluttet han seg til motpaven Alexander V. Motpaven Johannes XXIII gjorde ham senere til administrator av suburbikarbispedømmet Sabina.
Han deltok ved Konsilet i Konstanz og deltok i konklavet som valgte pave Martin V i 1417.
Maraial
Maraial er en kommune i delstaten Pernambuco i nordøstregionen av Brasil.
Lon Nol
Lon Nol (født 13. november 1913 i Kampong Leav i provinsen Prey Veng, død 17. november 1985 i Fullerton i California, USA) var politisjef, guvernør, general, forsvarsminister og statsminister i Kambodsja fra 1966 til 1967 og igjen i 1969.
18. mars 1970 ledet han et kupp som avsatte kong Sihanouk mens han var på besøk i Sovjetunionen. Deretter forsøkte Lon Nol, støttet av USA, å bekjempe vietnamesiske styrker og Viet Cong, som opererte i Kambodsja. Det oppstod borgerkrig mellom lojale Nol-tilhengere og «The National United Front of Cambodia», en koalisjon som bestod av Sihanouk-lojale styrker og Røde Khmer, samt andre grupperinger.
Til tross for amerikansk støtte, både økonomisk og militært, lytes det ikke Lon Nol å slå Røde Khmer, og han måtte flykte til eksil på Hawaii 1. april 1975.
Mirandiba
Mirandiba er en kommune i delstaten Pernambuco i nordøstregionen av Brasil.
BBC Books
BBC Books er den delen av BBC Worldwide som gir ut bøker. Den har vært aktiv siden 1980-tallet.
De gir ut bøker som handler om radio- og TV-programmer fra BBC, slik som kokebøker, programguide, livsstilsmanualer, barnebøker og bøker om produksjonen av programmer. De gir også ut biografier og selvbiografier om berømte personer.
Siden 1997 har selskapet gitt ut romaner om Doctor Who, en science fiction-serie produsert av BBC.
Tim Greve
Tim Greve (født 20. februar 1928 i Bergen, død 27. april 1986) var en norsk diplomat, embedsmann og avisredaktør.
Tim Greve var utdannet ved Nansenskolen og tok magistergraden i statsvitenskap ved Universitetet i Oslo.
Han tjenestegjorde i de norske delegasjonene til NATO og OEEC, var kabinettsjef for utenriksminister Halvard Lange, ambassaderåd ved Norges ambassade i Bonn, sekretær i Stortingets utenriks- og konstitusjonskomité, byråsjef og senere ekspedisjonssjef for Presse- og kulturavdelingen i Utenriksdepartementet, fra 1974 til 1978 direktør for Nobelinstituttet og fra 1982 formann for Kringkastingsrådet.
Fra 1978 til 1986 var Greve sjefredaktør i VG sammen med Andreas Norland. Han utga også en rekke bøker. Det holdes også et «Tim Greves symposium». Tim Greve var bror til banksjef Egil Gade Greve i DnB og sønn av konsul Arent Wittendorph Greve (1892–1950) av Greve (slekt).
Ringerike videregående skole
Den opprinnelige bygningsmassen (Midtfløyen) sto ferdig i 1886, men skolen ble grunnlagt som Hønefoss middelskole og startet først opp i leide lokaler på Nordsiden av Hønefoss i 1884. I 1923 fikk skolen navnet Ringerikes høyere skole, som var et fellesnavn for middelskolen og gymnaset. Middelskolen ble avløst av realskolen ved lov av 1935, men det siste kullet på middelskolen ble uteksaminert først i 1941. Fra 1967 ble navnet på skolen byttet til Ringerike gymnas. Samme året ble realskolen flyttet til nye lokaler i Dalsbråten. Videre byttet skolen navn til Ringerike videregående skole i 1994.
Skolebygget fra 1886 er utvidet med nybygg en rekke ganger. Den såkalte Midtfløyen (gamlebygget) ble først utvidet med et nordlig tilbygg i 1919, kalt Gymnastilbygget. I 1957 ble den såkalte Nordfløyen (mot Stangs gate) og gymsalen (mot Kongens gate) satt opp. Et helt nytt skolebygg (ved krysset Stangs gate/Kongens gate, der gymsalen sto) ble også tatt i bruk fra nyttår i 2021.
Gonoré
Gonoré er en seksuelt overførbar sykdom som skyldes infeksjon med den Gram-negative bakterien Neisseria gonorrhea. I uhøytidelig sammenheng kalles sykdommen dryppert.
Epidemiologi
Årlig forekommer ca. 1500 tilfeller i Norge.
Gonoré var den mest vanlige kjønnssykdommen i Europa på 1900-tallet. I toppåret 1975 ble det registrert 15.000 smittede. I 1986 ble det i Norge registrert 6.225 tilfeller. Siden 1985 da aids ble kjent som en risiko ved ubeskyttet sex, ble det en betydelig reduksjon i antallet gonorétilfeller i Norge før tallene igjen steg i 2010.
Andre Vest-Europeiske land rapporterer også stigende smittetall. Særlig i Storbritannia registreres det svært mange smittede. I 2017 innrapporterte Storbritannia, Irland, Danmark, Island, Norge og Sverige flest tilfelle av bekreftet smittede, men andre Europeiske land med høy smitteforekomst inkluderer Nederland, Spania, Tyskland og Frankrike. Nordmenn som blir smittet utenfor Europa smittes oftest i Thailand, Filipinene og Tyrkia.
Flesteparten av nye smittede i Norge er menn som har sex med menn, og en betydelig andel av dem er tidligere kjent hivpositiv. Blant heteroseksuelle menn er hyppigste smitteårsak ubeskyttet sex med prostituerte i utlandet. Om lag halvparten av smittede heteroseksuelle kvinner smittes av fast partner. Det er svært liten smitte blant lesbiske. Smittetallene har steget hvert år det siste tiåret, og det er en økende smittetrend blant heteroseksuelle kvinner.
På verdensbasis anslår WHO at færre enn 1% av befolkningen er smittede. Tallet er noe lavere for den mannlige befolkning enn for den kvinnelige befolkning. Høyest antall smittede i befolkningen er i Afrika, mens Europa ligger nederst.
I USA er gonoré den nest høyeste rapporterte seksuelt overførbare sykdommen.
Smitte
Gonoré smitter ved alle typer ubeskyttet seksuelt samkvem. Kondombruk senker risikoen for smitte betydelig, men gonoré kan også smitte indirekte via fingrene eller sexleketøy som brukes på begge parter.
Gravide med gonoré kan smitte barnet ved fødselen. Barn som smittes på denne måten kan få en kraftig konjunktivitt, betennelse i øyesekken. Dette kan føre til blindhet hvis barnet ikke får behandling. Tidligere var medfødt gonoré den vanligste årsaken til blindhet i den vestlige verden. Det har vært rutinebehandling å dryppe øynene til alle nyfødte med en oppløsning sølvnitrat for å være sikker på at disse bakteriene er vekk.
Hos kvinner er bakteriene ofte i livmorhalsen, cervix, i endocervix, som er det innerste cellelaget i livmorhulen, og i egglederene. Ubehandlet kan gonoré føre til bl.a. bekkeninfeksjon. Smittefaren ved vaginalt samleie er langt høyere for kvinner enn for menn (ca. 60% for kvinner, mot ca. 20% for menn).
Infeksjonen forårsaker sterilitet hos 10-15% hos begge kjønn.
Ubehandlet gonoré kan spre seg til blodbanen og bl.a. gi leddplager.
Symptomer
I flesteparten av tilfeller hos menn vil symptomene komme mellom 2 og 7 dager etter smitte. Den smittede merker smerte ved vannlating, utflod fra urinrøret eller kløe på penis. Ved prøvetakning hos menn føres en vattpinne inn i ytterste del av urinrøret. For dem som har gonoré er dette smertefullt.
Færre enn halvparten av smittede kvinner merker symptomer. Svie ved vannlating og endringer i utflod er blant de vanligste symptomene hos kvinner.
En overveiende andel smittede menn oppsøker ikke helsetjenesten før de opplever symptomer. Hos kvinner oppdages smitten i omtrent halvparten av tilfellene først etter symptomdebut. En mindre andel smitte oppdages ved smittesporing.
Diagnostikk
Diagnosen stilles ved mikroskopering av utstryk farget med "Løfflers fargevæske", og dyrkning av direkte prøve tatt i urinrøret eller i livmorhalsen. Gonokokkene er intracellulære "diplokokker", det vil si at bakteriene sees parvis som to og to bakterier inne i celler.
Flere ulike kommersielle firma tilbyr i dag hjemmetest for gonoré. De fleste av disse er urinprøver som kun kan brukes ved mistanke om smitte i kjønnsorganet. Ved mistanke om gonoré i svelg eller endetarm må prøven tas med prøvepinne.
Behandling
Se "Nasjonale faglige retningslinjer for antibiotikabruk i primærhelsetjenesten" for nøyaktig utredning, laboratorieundersøkelser og behandling med antibiotika. I verden finnes mange forskjellige stammer med gonoré-bakterier. I noen land er det stammer som er resistent mot mange typer antibiotika.
I Norge er diagnostikk og behandling av allmennfarlige smittsomme sykdommer kostnadsfritt.
Annet
Mot bakterier som har fått navnet «H041», finnes ikke «effektive behandlingsopplegg» pr. juli 2011, ifølge M.Unemo ved det forskningssenteret, Swedish Reference Laboratory for Pathogenic Neisseria.
I Norge var Hans Jægers Kristianiabohemen det første skjønnlitterære verk der ordet gonoré stod på trykk.
Historisk
Navnet gonoré kommer fra gresk via latin og betyr flytende sæd, og viser til eldre tiders oppfatning om at sykdommens karakteristiske utflod fra urinrøret var bedervet sæd.
Det folkelige navnet dryppert har vært i bruk i om lag 300 år, og har sin bakgrunn i at når leger undersøkte pasientens urin mikroskopisk ble gonoré diagnostisert dersom legen observerte dryppertråder.
Lenge rådet det usikkerhet rundt de ulike veneriske sykdommer, og det var ikke noe entydig skille mellom gonoré og syfilis. Det ble gjort forøk i å fremprovosere sykdom ved utsette penis for traume. Først i 1830-årene påvist man at gonoré var en egen sykdom. Dr. Neisser oppdaget gonokokkene i 1879.
Historisk ble gonoré forsøkt behandlet med innsprøytninger av en lang rekke ulike oppløsninger (feks. blyvann) i urinrøret. Kamferomslag på penis ble også forsøkt.
På slutten av 1800-tallet trodde norske leger at infertilitet hos gifte kvinner i opptil 75% av tilfellene skyltes gonoré, og da i all hovedsakelighet via smitte fra ektefellen.
Det ble innrapportert økede smittetall under og kort tid etter begge verdenskrigene, også i Norge. Etter annen verdenskrig fikk Norge bedre innrapporteringssystem samtidig som behandling med penicillin ble satt i gang. I 1946 ble det registrert ca. 11.200 smittetilfeller i Norge.
Asyl
Asyl eller Asylum kan vise til:
Admiral (andre betydninger)
Admiral har ulike betydninger:
Chlorota
Chlorota er en slekt av biller som hører til undergruppen praktskarabider (Rutelinae) i den store familien skarabider (Scarabaeidae).
Utseende
Middelsstore (gjerne 20-25 millimeter), brede og litt flate, blanke, oftest noe metallisk skinnende skarabider.
Levevis
Larvene lever i råtten ved.
Utbredelse
Slekten er utbredt i Mellom- og Sør-Amerika, fra Mexico i nord til Argentina i sør.
Henri Lansbury
Henri George Lansbury (født 12. oktober 1990) er en engelsk fotballspiller som fra den 30. juni 2023 er klubbløs.
Spillerkarriere
Lansbury satt på benken i hele Carling Cup-oppgjøret borte mot Liverpool i 2006/2007 sesongen, ubrukt reserve var han også da Arsenal spilte mot Newcastle i Carling Cup sesongen etter før han endelig fikk sin Arsenaldebut borte mot Sheffield United 31. oktober 2007, i samme cup.
Landslaget
Henri Lansbury representerer også England på aldersbestemte landslag, og var blant annet en av nøkkelspillerne da England U17 tok seg helt til finalen i U17 EM våren 2007. Lansburys skadet seg i semifinalen og gikk glipp av finalen. Lansbury spilte også for England U17 i U17 VM i august. 2. november 2007 ble han kalt opp til England U19.
Beige
Beige er en lys, gråbrun farge. Fargen har vært mye brukt på blant annet datautstyr på 1980- og 1990-tallet, og fram til i dag. Beige regnes som en rolig farge, og passer sammen med de fleste sterke farger hva angår møbel- og interiørdesign. Den er lite brukt i malerkunst fordi fargen krever mye utvanning og gir lite ønskede kontraster.
Dirty Harry
Dirty Harry er en amerikansk action- og kriminalfilm fra 1971, regissert av Don Siegel. Filmen handler om «Dirty» Harry Callahan, en hardbarket og egenrådig politietterforsker ved San Francisco-politiet (spilt av Clint Eastwood). Dirty Harry må bekjempe en lystmorder som krever løsepenger for å ikke drepe flere.
Moreilândia
Moreilândia er en kommune i delstaten Pernambuco i nordøstregionen av Brasil.
Dirty Harry
Den ble i alt produsert fem filmer om Dirty Harry, alle med Eastwood i hovedrollen.
Handling
En sadistisk snikskytter som kaller seg «Scorpio» myrder ei jente og krever løsepenger fra byen for å ikke plukke ut nye ofre. Den som skal ta ham er Harry Callahan, som ikke har mye til overs for de spilleregler borgermesteren insisterer på skal følges. Etter at en pengelevering går skeis utvikler det seg til et åpent oppgjør mellom morderen og Callahan.
Om filmen
Filmen innbrakte 36 millioner dollar på kino i USA, mot et produksjonsbudsjett på 4 millioner. Den er den nest mest innbringende filmen i denne serien (inflasjonsjustert).
Den ble godt mottatt av kritikerne og har fått så mye som 95 % på Rotten Tomatoes. Roger Ebert av den tre av fire stjerner. VGs anmelder gav den terningkast tre.
To av filmhistoriens mest berømte filmreplikker kom fra Dirty Harry-filmene, inkludert ''«You've got to ask yourself one question: 'Do I feel lucky?'....Well? Do ya, punk?» (Dirty Harry) og «Go ahead. Make my day!» (Sudden Impact'').
Det ble innspilt fem «Dirty Harry»-filmer mellom 1971 og 1988. Filmene var brutal for sin tid og hadde ofte selvtekt som tema. I Norge fikk filmene visse problemer med filmsensuren og den fjerde «Dirty Harry»-filmen, Sudden Impact som kom ut i 1983, ble forbudt av Statens filmkontroll.
I rollene
(Utvalg)
Brisling
Brislingfisket
Brislingfisket foregår i mai – juni og varer helt til høsten. Ryfylke-fjordene har mesteparten av fisket.
Fra begynnelsen av 1900-tallet var hermetikkindustrien i sterk vekst, og man trengte mere råvarer. Brislingen ble først fanget med «landnot». Rundt 1910 ble snurpenota tatt i bruk. Stavanger ble etterhvert kjent som Norges «hermetikkhovedstad», og denne «gullalderen» for byen varte frem til 1960-tallet da nedgangen satte inn for fullt. I dag foregår brislingfisket hovedsakelig fra slutten av august til midten av desember, mens det tidligere var et mer sommerfiske. Industrien har spesifikke krav til fiskens kvalitet, blant annet størrelse og fettinnhold. Dette blir hvert år sjekket forut for åpning av fisket, under det såkalte «prøvefiske». En fjord eller fjordavsnitt blir ikke åpnet for brislingfiske dersom fisken ikke holder mål med hensyn til kvalitet.
Fisket etter brisling på Vestlandet har vært dårlig de siste årene. Sildesalgslaget rapporterte i august 2008 at det er tatt opp vel 800 tonn brisling. I 2007 var fangsten bare 161 tonn.
Ansjos
Norsk juleansjos produseres av brisling som er litt større enn den som brukes til sardin-produksjon.
Hvitflekket smådøgnflue
Hvitflekket smådøgnflue (Baetis scambus) er en døgnflue som tilhører familiegruppen smådøgnfluer strømdøgnfluer eller bekkedøgnfluer. Gruppens mange norske navn har oppstått på grunn av ulike norske dialekter og fra litteraturen.
Voksne (imago)
Kroppen er 5-7 millimeter lang. Kroppen er lys oliven eller litt brunlig olivenfarget. Vingene er trekantet og holdes rett opp og ut fra kroppen i hvile. Bakvingen er liten, mye mindre enn framvingen, den er fint oval på form. Lengst bak på bakkroppen er det to haletråder (cerci).
Nymfer/larver
Nymfene er mellom 5-7 millimeter lang. Den har tre haletråder, som er kortere enn kroppen, og den miderste er litt kortere en de to på siden. De har et tydelig mørkt bånd. Den midterste haletråden har små korte hår ut til hver side. De to ytre haletrådene har bare hår på innsiden. Beinas kloledd har ikke små fine hår på hver klospiss. Bakkroppen har små lyse flekker, det femte, niende og tiende bakkroppsleddet er blekere enn de andre. Det er sju par små bladformede gjeller bokover på siden av bakkroppen.
Den er svær lik guløyet smådøgnflue (Baetis fuscatus), men kan skilles fra denne på labialpalpens ytre (tredje) ledd. Det er kortere enn det miderste (andre) leddet.
Levevis
Hvitflekket smådøgnflue finnes i små bekker og større elver med rennende vann. Den lever mesteparten av sitt liv som larver eller nymfer. Eggene slippes av hunnen ned på vannoverflaten. De synker straks til bunnen. Nymfene lever nedgravd i bunnmaterialet, i mudder og sand på bunnen. De spiser små partikler av organisk materiale, som alger, planterester eller råtnende planter. Men også av andre mindre dyr. I Norge har den vanligvis et nymfestadium på 1 år.
Nana
Nana kan vise til:
21 Guns (sang)
21 Guns er den andre singelen fra albumet 21st Century Breakdown, som er det åttende studioalbumet til det amerikanske punkrock-bandet Green Day. Låta ble lagt ut for digital nedlastning 25. mai 2009, og kom i salg som CD-singel i USA 14. juni 2009.
21 Guns er også å finne på lydsporet til Transformers: Revenge of the Fallen sammen med bl.a. Linkin Park-låta New Divide.
Musikkvideoen
Musikkvideoen til 21 Guns ble regissert av Marc Webb og filmet i Los Angeles 6. juni 2009, og hadde premiere på MySpace 22. juni 2009.
Under MTV Video Music Awards, 14. september 2009, stakk 21 Guns av med alle prisene den var nominert for; "Best Rock Video", "Best Direction in a Video" og "Best Cinematography in a Video".
Yasir Arafat
Mohammed Abdel Rahman Abdel Raouf Arafat al-Kidwa al-Husseini (arabisk:), kjent som Yasir Arafat og med dekknavnet Abu Ammar, (født 24. august 1929 i Kairo i Egypt, død 11. november 2004 i Clamart i departementet Hauts-de-Seine i Frankrike) var en palestinsk leder. Han var formann i Palestinas frigjøringsorganisasjon (PLO) og president i Den palestinske selvstyremyndigheten, og kjempet utrettelig mot den israelske stat og for palestinsk selvråderett. Han brukte mye av sitt liv på å lede det sekulære, politiske partiet Fatah, som han dannet i 1959. Arafat var opprinnelig imot Israels eksistens, men modifiserte sin posisjon i 1988 da han aksepterte resolusjon 242 fra FNs sikkerhetsråd.